KOMMISSIONENS FORORDNING (EF) Nr. 2000/95 af 16. august 1995 om fravigelse i fjerkrækødssektoren af forordning (EØF) nr. 3665/87 om fælles gennemførelsesbestemmelser for eksportrestitutioner for landbrugsprodukter og af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (2), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94, særlig artikel 8, og

ud fra følgende betragtninger:

I Kommissionens forordning (EF) nr. 437/95 (3), senest ændret ved forordning (EF) nr. 1514/95 (4), er der fastsat bestemmelser for en særlig restitution ved udførsel af fjerkrækødsprodukter til visse tredjelande;

de licenser, der udstedes i henhold til forordning (EF) nr. 437/95, er underlagt bestemmelserne i Kommissionens forordning (EF) nr. 1521/94 af 29. juni 1994 om begrænsning af gyldighedsperioden for eksportlicenser med eller uden forudfastsættelse af eksportrestitutionen (5); for disse produkter blev der senest den 30. juni 1995 indgivet en udførelsesangivelse som omhandlet i artikel 3 i Kommissionens forordning (EØF) nr. 3665/87 (6), senest ændret ved forordning (EF) nr. 1384/95 (7), eller, hvis produkterne var anbragt under en af de ordninger, der er omhandlet i artikel 4 eller 5 i Rådets forordning (EØF) nr. 565/80 (8), ændret ved forordning (EØF) nr. 2026/83 (9), en udførelsesangivelse som omhandlet i artikel 30 i forordning (EØF) nr. 3665/87;

det viser sig, at et stort antal erhvervsdrivende har svært ved at afsætte visse produkter, der er underlagt forordning (EF) nr. 437/95, og således trods deres anstrengelse ikke er i stand til at overholde den frist på 60 dage, inden for hvilken disse produkter skal forlade Fællesskabets toldområde fra antagelsen af udførselsangivelsen, en frist, der er fastsat i artikel 4 og artikel 32, stk. 1, i forordning (EØF) nr. 3665/87 og i artikel 30, stk. 1, litra b), nr. i), i Kommissionens forordning (EØF) nr. 3719/88 (10), senest ændret ved forordning (EF) nr. 1199/95 (11); fristen bør derfor fraviges på grund af de usædvanlige forhold for disse produkter, ved at den forlænges til 90 dage;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

Uanset artikel 30, stk. 1, litra b), nr. i), i forordning (EØF) nr. 3719/88 og artikel 4 og artikel 32, stk. 1, i forordning (EØF) nr. 3665/87, forlænges fristen på 60 dage til 90 dage for udførsler efter forordning (EF) nr. 437/95.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. august 1995.

På Kommissionens vegne

Erkki LIIKANEN

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 282 af 1. 11. 1975, s. 77.

(3) EFT nr. L 45 af 1. 3. 1995, s. 30.

(4) EFT nr. L 147 af 30. 6. 1995, s. 45.

(5) EFT nr. L 162 af 30. 6. 1994, s. 47.

(6) EFT nr. L 351 af 14. 12. 1987, s. 1.

(7) EFT nr. L 134 af 20. 6. 1995, s. 14.

(8) EFT nr. L 62 af 7. 3. 1980, s. 5.

(9) EFT nr. L 199 af 22. 7. 1983, s. 12.

(10) EFT nr. L 331 af 2. 12. 1988, s. 1.

(11) EFT nr. L 119 af 30. 5. 1995, s. 4.